ประกาศกรมการขนส่งทางบก เรื่อง หลักเกณฑ์ วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสาร (ฉบับที่ 2) พ.ศ. 2561
ประกาศกรมการขนส่งทางบก
เรื่อง หลักเกณฑ์ วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสาร
(ฉบับที่ ๒)
พ.ศ. ๒๕๖๑[๑]
 

ตามที่ได้มีประกาศกรมการขนส่งทางบก
เรื่อง หลักเกณฑ์ วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสาร
พ.ศ. ๒๕๕๙ ลงวันที่ ๑ กรกฎาคม
พ.ศ. ๒๕๕๙ ไว้แล้ว
นั้น

โดยที่กลุ่มอุตสาหกรรมต่อตัวถังรถโดยสารได้เรียกร้องขอให้มีการขยายระยะเวลาการบังคับใช้ประกาศดังกล่าวออกไประยะหนึ่ง เนื่องจากไม่สามารถปรับปรุงกระบวนการได้ทัน
ซึ่งกรมการขนส่งทางบกพิจารณาแล้วเห็นว่า เพื่อให้โอกาสและส่งเสริมภาคอุตสาหกรรมของประเทศได้มีการปรับตัวและสามารถสร้างมาตรฐานการประกอบตัวถังรถ
สมควรปรับปรุงวันบังคับใช้ประกาศดังกล่าวออกไปตามที่มีการร้องขอเป็นระยะเวลาหนึ่งปี
อาศัยอำนาจตามความในข้อ ๑ (๒) และข้อ ๑๐ (๒) ของกฎกระทรวง ฉบับที่ ๙ (พ.ศ. ๒๕๒๔) ออกตามความในพระราชบัญญัติการขนส่งทางบก พ.ศ. ๒๕๒๒ ซึ่งแก้ไขเพิ่มเติมโดยกฎกระทรวง ฉบับที่ ๖๐ (พ.ศ. ๒๕๕๒) ออกตามความในพระราชบัญญัติการขนส่งทางบก
พ.ศ. ๒๕๒๒ อธิบดีกรมการขนส่งทางบก ออกประกาศไว้
ดังต่อไปนี้

ให้ยกเลิกความในข้อ
๒๐ ของประกาศกรมการขนส่งทางบก เรื่อง หลักเกณฑ์ วิธีการและเงื่อนไขในการให้ความเห็นชอบแบบตัวถังรถที่ใช้ในการขนส่งผู้โดยสาร
พ.ศ. ๒๕๕๙ และให้ใช้ความต่อไปนี้แทน
ข้อ ๒๐ ประกาศนี้ให้ใช้บังคับกับรถที่ใช้ในการขนส่งผู้โดยสารที่จดทะเบียนใหม่
รถที่มีการเปลี่ยนตัวถัง
และรถที่ได้จดทะเบียนไว้แล้วแต่ได้แจ้งเลิกใช้รถตามมาตรา ๗๙ แห่งพระราชบัญญัติการขนส่งทางบก
พ.ศ. ๒๕๒๒ แล้วนำมาจดทะเบียนใหม่ซึ่งมีการเปลี่ยนตัวถัง
โดยให้มีผลใช้บังคับตั้งแต่วันที่ ๑ มกราคม ๒๕๖๓ เป็นต้นไป


ประกาศ ณ วันที่ ๑๑ ธันวาคม พ.ศ. ๒๕๖๑
พีระพล ถาวรสุภเจริญ
อธิบดีกรมการขนส่งทางบก









ชญานิศ/จัดทำ
๒๖
มีนาคม ๒๕๖๒

[๑] ราชกิจจานุเบกษา
เล่ม ๑๓๕/ตอนพิเศษ ๓๓๑ ง/หน้า ๙/๒๖ ธันวาคม ๒๕๖๑